Imtella' Novembru 29, 2021 Il-Qorti tal-Appell ikkonfermat multa ta' €500 fil-konfront ta' Amira Kabthani Ep Bernakat li f'Lulju li għadda nstabet ħatja li f'Ġunju tas-sena li għaddiet, ċemplet lil żewġha Darren Brincat u wissietu li jekk ma kienx se jagħmel viża lil oħtha, kienet se taħraqlu l-karozza jew teħodlu l-Għarab biex jaħarquh. Fl-appell tagħha, il-mara li għandha ċittadinanza Maltija talbet lill-Qorti tilliberaha jew tnaqqsilha l-piena. Hija allegat li l-ewwel qorti ma messha qatt sabitha ħatja li kienet hi li ċemplet lil żewġha għax il-prosekuzzjoni naqqset milli ttella' jixhdu lill-provdituri tas-servizz tat-telekomunikazzjoni. Il-każ beda jiġi investigat mill-Pulizija wara li Brincat għamel rapport l-għassa dwar it-theddid minn martu. Ir-raġel li jinsab għaddej minn proċeduri ta' separazzjoni, xehed fil-qorti li martu hedditu li kienet se tobroxlu l-karozza jew teħodlu l-Għarab jaħarquh jekk ma jagħmilx viża lil oħtha. Huwa xehed ukoll li dan it-theddid reġgħet għamlitu wara biebu dakinhar stess li kellmuha l-pulizija. Fis-sentenza tagħha, il-Qorti ppreseduta mill-Imħallef Edwina Grima nnotat li l-provduturi tas-servizz tat-telekomunikazzjoni ma ttellgħux jixhdu minħabba oġġezzjoni tad-difiża stess. Qalet li hu kemxejn ironiku li issa fi stadju ta' appell, id-difiża qed tilmenta li ma nġibitx prova li hi stess oġġezzjonat għaliha. Sostniet li l-Ewwel Qorti kienet korretta meta waslet għall-konklużjoni li t-telefonata saret minn martu. Dan mhux biss għall-fatt li x-xhieda ta' Brincat ma ġietx kontradetta, iżda kliemha reġgħet tennietu meta marret quddiem biebu. L-Imħallef Grima qalet li l-kliem li ngħad kien jittrasmetti fil-vittma messaġġ ta' intimidazzjoni, dwejjaq u ħsara. Għal dawn ir-raġunijiet ċaħdet mhux biss l-appell iżda kkkonfermat is-sentenza fl-intier tagħha wara li qieset li l-piena tal-Ewwel Qorti kienet tqarreb lejn il-minimu tagħha u għalhekk ma kienx hemm raġuni biex tnaqqasha.